Predkladacia správa

Hĺbková analýza pripravenosti Slovenska na členstvo v Európskej únii prezentovaná v Pravidelnej hodnotiacej správe Európskej komisie bola východiskom pri definovaní krokov a opatrení na rok 2001. Dňa 10.1.2001 Vláda SR schválila materiál "Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii zo dňa 8.11.2000", ktorý identifikoval problémy v jednotlivých oblastiach prístupového procesu a na ich základe stanovil krátkodobé prioritné úlohy na rok 2001. 

Materiál „Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii zo dňa 8.11.2000“  vychádzal jednak z analýzy Pravidelnej správy Európskej komisie, ale i zo záväzkov v negociačných pozíciach a úloh, rozpracovaných v druhej revidovanej verzii Národného programu pre prijatie acquis communautaire z marca 2000. Vláda SR svojim uznesením č. 17 z 10.1.2001 uložila podpredsedovi vlády pre európsku integráciu predkladať raz mesačne na rokovanie vlády Monitor plnenia prioritných úloh integrácie v roku 2001. Východiskom na pravidelné mesačné monitorovanie plnenia prioritných úloh je Tabuľková časť materiálu "Prioritné úlohy vlády SR vyplývajúce z Pravidelnej správy Európskej komisie". Predkladaný materiál je piatym monitorom plnenia úloh vyplývajúcich z uznesenia vlády SR č. 17 z 10.1.2001. 

Prioritné úlohy uvedené v tabuľkovej časti sú zoradené podľa príslušnosti k jednotlivým negociačným kapitolám. Každá úloha má stanovené termíny jednotlivých etáp legislatívneho procesu (pre každú etapu je stanovený príslušný týždeň kalendárneho roka)
-	predloženie do porady vedenia, 
-	doručenie do podateľne Úradu vlády SR, 
-	rokovanie Legislatívnej rady vlády SR, 
-	rokovanie Vlády SR, 
-	rokovanie Národnej rady SR 
-	a dátum účinnosti. 

Svetlejšie pozadie označuje aktuálne štádium legislatívneho procesu, v ktorom sa príslušná úloha nachádza. Tmavšie pozadie označuje stav legislatívneho procesu, v ktorom by sa príslušná úloha mala nachádzať. Symbolom  sú označené úlohy, ktoré sa plnia a symbolom  úlohy, ktoré sa neplnia. Pri úlohách, ktoré vláda SR schválila s iným termínom účinnosti aký je uvedený v pôvodnom materiáli z 10.1.2001, je v tabuľkovej časti uvedený aj nový termín. 

Prílohou materiálu je uznesenie vlády SR č. 226/2001 zo 7.3.2001, uznesenie vlády SR 
č. 412/2001 a uznesenie vlády SR č. 482 z 30.5.2001, ktorými sa mení uznesenie vlády SR 
č. 17/2001 k Prioritným úlohám vlády SR.

Napriek tomu, že stanovené termíny mali byť chápané ako hraničné, tzn. najneskoršie možné termíny, ktoré sú ešte v súlade so záväzkami Slovenskej republiky vyplývajúcimi z Národného programu pre prijatie acquis communautaire 2000 a z jednotlivých negociačných pozícií, dochádza k ich neplneniu a nežiadúcim posunom. 

K posunu termínov (resp. ich zreálneniu), ktoré sú uvedené v materiáli "Prioritné úlohy" z 10.1.2001, došlo aj v rámci tretej revidovanej verzie "Národného programu pre prijatie acquis communautaire", ktorý vláda SR schválila dňa 30.5.2001. Bodom B.2. uznesenia č. 492/2001 vláda SR uložila podpredsedníčke vlády SR pre európsku integráciu novelizovať uznesenie vlády SR č. 17/2001 z 10.1.2001 k Prioritným úlohám vlády SR v termíne do 30.6.2001. Novelizované uznesenie bude zohľadňovať:
-	splnené úlohy,
-	zmeny, schválené vládou SR formou uznesení, ktorými sa mení uznesenie 
č. 17/2001 k Prioritným úlohám,
-	zmeny, schválené vládou SR v rámci Národného programu pre prijatie acquis communautaire
-	príp. zmeny schválené vládou SR v rámci návrhov právnych noriem (schválené návrhy právnych noriem, v ktorých sa navrhuje iný termín účinnosti ako v Prioritných úlohách). 

1. január 2004 bol stanovený ako referenčný dátum vstupu Slovenskej republiky do EÚ a vzhľadom na túto skutočnosť musí Slovenská republika prevziať príslušné acquis communautaire najneskôr k 31.12.2002. Cieľom predkladaného materiálu je zintenzívnenie dynamiky procesu preberania acquis communautaire, ktoré je nevyhnutné, pokiaľ má Slovenská republika dodržať termín určený pre prevzatie a implementáciu acquis communautaire.